### Resume

I forbindelse med den statslige overtagelse af opkrævning af Ejendomsskat (grundskyld) pr. 1. januar 2024, giver det anledning til at revurdere [adresse] politik vedrørende lån til betaling af ejendomsskat samt ejendomsbidrag (renovation, skorstensfejning, rottebekæmpelse mv.).

Lån til ejendomsskat varetages fra 1. januar 2024 af Skattestyrelsen. Det er forventningen at efterspørgslen efter lån hos Vejle Kommune vil falde markant, når lånet kun dækker ejendomsbidragene. Derudover er det en omkostningstung og tidskrævende opgave, særligt henset til antallet af borgere som får gavn af ordningen.

Det indstilles derfor, at Vejle Kommune ikke yder lån til kommunale ejendomsbidrag fra 1. januar 2024.

### Sagsfremstilling

Til og med 2023 står kommunerne for at opkræve både ejendomsskatter (grundskyld og dækningsafgift) samt ejendomsbidrag (renovation, skorstensfejning, rottebekæmpelse mv.).

Opkrævningen sker samlet via en ejendomsskattebillet, som udsendes i november måned, hvorefter beløbet opkræves i to rater med forfald i henholdsvis januar og juli måned.

Et bredt flertal i Folketinget vedtog den 30. maj 2023 to love (L 678 og L 679), der medfører, at

* Ejendomsskatteopkrævningen (grundskyld og dækningsafgift) overgår fra kommunerne til Skattestyrelsen fra 1. januar 2024.
* Ydelse af lån til pensionister til betaling af grundskyld fremadrettet varetages af Skattestyrelsen.
* Gældsstyrelsen vil stå for at inddrive ubetalte ejendomsskatter og ejendomsbidrag.

Fra 2024 og frem vil opkrævningen af ejendomsskatterne for de private boligejere ske via forskudsopgørelsen og årsopgørelsen, mens den for virksomhederne vil ske via to årlige ejendomsskatteopkrævninger.

Opkrævning af ejendomsbidrag fastholdes som en kommunal opgave og vil ske via en bidragsbillet, som kommer til at minde om den nuværende ejendomsskattebillet, blot uden ejendomsskatterne.

Kommunerne har til og med 2023 været forpligtet til at yde lån til betaling af ejendomsskat, hvis ejerne har opfyldt de lovfastsatte betingelser. Det har været og er fremadrettet fortsat op til kommunerne at træffe afgørelse om der skal ydes lån til ejendomsbidrag.

I det tilfælde, at kommunen vælger at yde lån til betaling af ejendomsbidrag, så vil ejerne komme til at have lån både ved staten (ejendomsskat) og kommunen (ejendomsbidrag).

Den gennemsnitlige opkrævning af kommunale ejendomsbidrag på privatejede ejendomme i Vejle Kommune var kr. 3.500 (2023). Det svarer til en tredjedel af den samlede ejendomsskattebillet i gennemsnit. Derfor forventes det at efterspørgslen på lån primært vil ligge hos Skattestyrelsen.

Vejle Kommune har ultimo oktober 2023 i alt 625 lån, hvoraf 411 stadig er aktive og der løbende tilskrives gæld pr. forfalden rate. Lånesummen i alt udgør 93,5 mio. kr.

Antallet af ansøgninger til nye lån har de sidste 5 år ligget på gennemsnitligt 31 lån pr. år. Forudsat at antallet af ansøgninger forbliver uændret, hvis Vejle Kommune opretholder muligheden for at få lån til ejendomsbidrag, så vil lånesummen udgøre ca. 105.000 kr. pr. år.

Sagsbehandling og administration af det enkelte lån vil ligge på niveau med i dag, hvis kommunen opretholder lån til ejendomsbidrag, selvom lån til ejendomsskat overgår til Skattestyrelsen. Dette skyldes, at det er de samme låneprocesser, som kommunen skal igennem, selvom lånebeløbene bliver væsentligt mindre. Det er derfor en omkostningstung og tidskrævende opgave at opretholde ordningen, som kommer forholdsvis få borgere til gavn.

Derudover har størstedelen af borgerne som benytter ordningen stor friværdi i deres ejendom og vurderes at have midler til løbende betaling af ejendomsbidragene.

I forbindelse med indstillingen har Opkrævningen foretaget en rundringning til andre kommuner. Af 34 adspurgte kommuner tilbyder 29 kommuner ikke lån til bidrag, herunder kommunerne Kolding, Fredericia, Horsens, Hedensted, Middelfart, Odense og Esbjerg.

Yderligere 2 af de 34 kommuner, København og [adresse], har som Vejle Kommune ydet lån til ejendomsbidrag, men begge indstiller et stop for ordningen og forventer at muligheden for lån til ejendomsbidrag bortfalder med udgangen af 2023.

### Økonomi

Kommunen lyser i dag skadesløsbrev på den pågældende ejendom som sikkerhed for det ydede lån. Skadesløsbrevet tinglyses med et beløb svarende til 5 års udgifter og kommunen afholder alle udgifter i forbindelse med tinglysningen.

Udgifterne omfatter en fast tinglysningsafgift på kr. 1.825 pr. skadesløsbrev samt 1,45% af beløbet på skadesløsbrevet.

Ved udgangen af 2026 overtager staten alle [adresse] lån til betaling af ejendomsskat- samt ejendomsbidrag ydet til og med 2023. Derfor ophører den nuværende systemunderstøttelse også med udgangen af 2026.

Der skal derfor medregnes udgifter til systemunderstøttelse efter 2026. Det forventes at systemet vil blive dyrere end i dag, da mange kommuner nu fravælger at tilbyde lån til ejendomsbidrag og dermed er der færre kommuner til at betale for systemet.

### Historik

Kommunaldirektøren indstiller, 13. november 2023, pkt. 224:

at Vejle Kommune ikke yder lån til kommunale ejendomsbidrag fra 1. januar 2024.

Beslutning fra Økonomiudvalget, 13. november 2023, pkt. 224:

Anbefales.

Fraværende: John Lauridsen.

### Beslutning

Godkendt.

Fraværende:

Sam Mathiasen. I stedet mødte Nikolaj Bertelsen.

John Lauridsen. I stedet mødte Esmarelda Christiansen.

Boe Krogh.